Ńdɔ ǹkúkúmá mīníngá yā Saba ó ngáwóg dúmá Salomóŋ, ńdɔ̄ ó ngásɔ́ á Yērúzalɛm nə́ wâzu nyé bōbolo ai alɛ̌d míńsílí, ó bə̄lə́ éyə́gǎn mod ǹsámbá bod ai bəkámɛl bə́ bə̄gə́ bikidiga ai eyə́gan ábuí mvɔ́d ai bidimá mə́kɔ́g. Á kwí á ngākwí ábə Salomóŋ, ńdɔ á ngálɛ̂ ai nyé é mam mə́sə̄ mə́ ngábə́ nyē á ńnə̄m. 2Ńdɔ Salomóŋ á ngāyalan miǹsílí míé mísə, təge ai ńsílí ó ngábə́ díbī ású Salomóŋ naa á bɔ təge nyé və́ éyalán. 3Ńdɔ ńkúkúmá mīníngá yā Saba ó ngáyén fəg Salomóŋ, é ndá yǎ á ngāman lóŋ, 4bidí yā tə́bə́le woé, miǹsámbá yā bəbɔ bísíé bóé, m̀bɔán bísíé yā bəbɔ bísíé yā ndá dzīē, m̀bɔ́dán wábán, bəwɔ̌l məyɔg bóé, ai m̀bɔ́dán wábán, mə́túnuŋa bádígi yā ā vâ á Ndá Ǹtondôbə, məkǐ mə́ tsígí nyé á fyɛ́. 5Ńdɔ á ngādzó ai ǹkúkúmá nâ: “É fwé yā mə̄ ngáwóg á ńnam wáma ású bíbúg bíe ai fəg dzoe e ngábə́ fɔ̄ɔ̄ bə́bə́lá. 6Mǎ ndzí kig yə́bə mə̄fwé mə́tē a zaa kwí anə́ māmēn mə̄ sɔ́ yǎ yén ai mís máma mǎmēn. Hədá, mə nə̌ nə̄ dzǎm dzó naa bá ndzí kig ma kǎd tɔ etun mǎm yā fəg dzoe, fəg dzoe yalod ábím mə̄ ngáwog. 7Mvɔ̌m ai bod bóe[21], mvɔ̄m ai bəbɔ bísíé bóē yā bə́ tə́lə́ wā kɔ́m ésə̄ ósū, bə́ wógo fəg dzoe ! 8Maa ai Ǹtondôbə Zambá woe, yǎ á ngādiŋ wa toe êtɔá ńkúkúmá dzíé anə́ ńkūkúmá wásyé Ńtondôbə Zambá woe[22] ! Ḿból Zāmbá á ngādiŋ Ísraɛ̂l, ású yə̄ nâ á yəm nyé məkǒl á sí á kɔ́m yǎ kɔ́m, ńdɔ a ngátə́le wa ǹkúkúmá wābán, nâ ó syé tə́tə̄lə́ ai sósōō[23].” 9Ńdɔ á ngāvə́ ǹkúkúmá bətaléńta bə́ mvɔ́d ǹtɛd ai məwóm mə́bɛ̄, eyə́gan ábuí bikidiga, ai bidimá mə́kɔ́g, ábím ábuí bikidigǎ yā ńkúkúmá mīníngá yā Saba ó ngávə́ ńkūkúmá Salomóŋ, bá bə́ kig yén nālá éyɔŋ éfə́. 10Ńdɔ̄ fə bəbɔ bísíé bə́ Hiram ai bəbɔ bísíé bə́ Salomóŋ bɔ̂ bə́ ngásɔ́ ai mvɔ́d yǎ Ofîr, ai bilé bí aləgum ai bidimá mə́kɔ́g. 11Ńdɔ ǹkúkúmá á ngākom zitə́b yā Ndá Ǹtondôbə ai ényí yǎ ndá ǹkúkúmá ai bilé bí aləgum, bingɔmbí fə ai mvɛ́d ású bəyia bə́ bīá, bá ndzí kig tám yén nálā ósúsúa á ńnam Yúda ósə. 12Ńdɔ ǹkúkúmá Salomóŋ á ngāvə́ ńkūkúmá mīníngá yā Saba é dzóm ésə a ngátám, é dzóm ésə a ngádzai, təge vəgan ai ébí á ngāsɔ́ ai byá[24] ńkūkúmá. Ńdɔ á ngāsɔ́b, a dúgán kə á ńnam wóé bân bəbɔ bísíé bóé. Dúmá Salomóŋ